《乡会诗钱晋臣和韵谢之》
宋代·许景衡

流落湖海间，十载苦卑湿。生还亦何事，犹未扫馀习。

天葩发新句，珠履追旧集。和篇纷四来，文采各荧熠。

轰鋐金石动，凄楚风雨急。土风自难忘，岂类南冠絷。

英英王者后，文武盛爵邑。清深如古井，短绠未易汲。

如何示同好，醉墨犹我及。年来穷到底，屋壁徒四立。

此行亦何幸，珠玉得屡挹。骐驎委六辔，万里无险涩。

他年乘高车，何人犹戴笠。

作者简介：许景衡（1072-1128），字少伊，人称横塘先生，温州瑞安白门人。生平奉公廉洁，刚直不阿，嫉恶如仇，忧国忧民，这些崇高节行一直为后人所赞赏，早在明末清初就被乡人尊崇为“瑞安四贤”之一。许景衡不仅是一代名臣和杰出的政治家，而且还是个学识渊博、精通古今的学者和诗人，是温州“元丰太学九先生”之一。著作有《横塘集》、《横山阁》、《池上》等。